AbeZimbabwe eBotswana Labo Bananza Ilanga leJoshua Nkomo & Liberators Day 
Umbuthano wabe Zimbabwe kweleBotswana uqondane lekhefu lokunanza owaye ngumongameli wakuqala walelo lizwe uSir Seretse Khama ngelanga elakhothama ngalo uNkomo likamhlaka 1 Ntulikazi ngo1999.
GABORONE — AbeZimbabwe kweleBotswana batshone behlaba ikhefu ngesikhathi abasekhaya bebenanza usuku akhothama ngalo uFather Zimbabwe owayengumsekeli kamongameli uDr Joshua Mqabuko Nkomo. Abesintwini abaseBotswana abangamalunga enhlanganiso yeSibanye Cultural Group bahlanganele eGaborone bezimuli bezithokozisa. Umbuthano uqondane lekhefu leBotswana elokunanza owaye ngumongameli wakuqala uSir Seretse Khama kukantu eZimbabwe beku khunjulwa uDokotela Joshua Mqabuko Nyongolo Nkomo owadlula emhlabeni mhlaka 1 Ntulikazi 1999. Labo abangenele umbuthano wezimuli batshengise ukuziqhenya ngamasiko esintwini. Isikhulumi senhlanganiso yeSibanye umnunzana Fortune Moyo uthi bathakazelele indlela ilanga eliqhubeke ngalo njalo bafunde okunengi... " Uthi bazahlebeqale amalungiselelo omcimbi omkhulu umnyaka ungakapheli. Omunye ongenele lumbuthano unkosikazi Nomaqhawe Ndebele uthi kuyathokozisa imzamo yabantu besintwini ukuthi bahlanganele njalo bavuselele ezamasiko... “ Umnunzana Cephus Tshuma uthi noma nje inhlanganiso yeSibanye ingekho kwezombusazwe, kuyajabulisa ukuthi umbuthano lo uqondane lelanga kukhunjulwa umuyi udokotela Mqabuko Nkomo kanye lo Sir Seretse Khama... “ UNkomo wadlula eleminyaka engu 82 ngemva kwempilo ende kwezombusazwe lapho akhokhela ibandla leZAPU, wathwala nzima kulandela uzibuse lapho okwaba lempi yomdeni kodwa wacina esengumsekeleli kamongameli Robert Mugabe ngemva kokukhumisana umlotha. Umbuthano walamhla ubone abesintwini bedlala imdlalo etshiyeneyo, ukuhaya inkondlo kanye lokudla okwesintwini. Njalo abantu kade behlolwa imkhuhlane etshiyeneyo.